શ્રીમાળપુરાણની એક અન્ય કથા અનુસાર એકવાર દુર્વાસા ઋષિ ભગવાન વિષ્ણુએ આપેલ દિવ્ય પુષ્પમાળા લઈને જતા હતા, ત્યારે દેવરાજ ઇન્દ્ર સામે મળવાથી ઋષિએ તે પુષ્પમાળા ઇન્દ્રને ભેટ આપી. પરંતુ અહંકારી ઇન્દ્રે તે માળા ફેંકી દીધી, જે ઐરાવત હાથીના પગ નીચે ચગદાઈ ગઈ. આથી રોષે ભરાયેલા દુર્વાસાએ ઇન્દ્રને લક્ષ્મી રહિત થવાનો શ્રાપ આપ્યો. તેનાથી લક્ષ્મી સમુદ્રમાં અદ્રશ્ય થઇ ગઈ. છેવટે સમુદ્રમંથન વખતે અન્ય ૧૪ રત્નો સાથે લક્ષ્મી પ્રગટ થયાં, ત્યારે ભગવાન વિષ્ણુએ શ્રીમાળનગરમાં અગ્નિની સમક્ષ ચાર ફેરા ફરીને, અર્થાત બીજી વારનાં લગ્નવિધિ કરીને લક્ષ્મીનો ફરીથી સ્વીકાર કર્યો. તે પછી લક્ષ્મીના આદેશથી શ્રીમાળી બ્રાહ્મણો લગ્ન વખતે ૪ મંગલ ફેરા ઉપરાંત અગ્નિની સાક્ષીએ ૪ ફેરા ફરે છે.